**Liam Reddox** (s. 27. tammikuuta 1986 Whitby, Ontario, Kanada) on kanadalais-brittiläinen jääkiekkoilija, joka pelaa SHL-joukkue Växjö Lakers HC:ssä. Hän toimii joukkueen kapteenina. Reddox on pelipaikaltaan vasen laitahyökkääjä, mutta hän osaa pelata myös keskellä. Reddox on pelityyliltään kahden suunnan hyökkääjä. Elite Prospects -sivuston mukaan hän luistelee nopeasti, pelaa energisesti ja menee pienestä koostaan huolimatta ennakkoluulottomasti tilanteisiin. Reddox ei ole kuitenkaan mikään luontainen hyökkäyspään pelaaja, vaikka hän osaa tehdä kohtalaisesti pisteitä. Reddox on pelannut urallaan aiemmin 100 NHL-ottelua Edmonton Oilersissa tehopistein 6+18=24 ja keräten 34 jäähyminuuttia.

Seuraura
--------

### Junioriura

OHL-joukkue Peterborough Petes varasi Reddoxin neljännellä kierroksella vuonna 2002. Kaudella 2002–2003 hän pelasi joukkueessa neljä ottelua, mutta varsinainen tulokaskausi 2003–2004 toi Reddoxille 68 runkosarjaottelussa hyvät tehot 31+33=64, jotka riittivät Petesin sisäisen pistepörssin voittoon. Hänet valittiin kauden päätteeksi OHL:n tulokkaiden tähdistökentälliseen. Edmonton Oilers varasi Reddoxin neljännellä kierroksella 112. pelaajana NHL:n varaustilaisuudessa 2004.

Reddox pelasi NHL-varauksensa jälkeen vielä kaksi kautta Petesissä. Kaudella 2004–2005 hän oli tehoilla 36+46=82 joukkueen paras pistemies, OHL:n pistepörssin kymmenes sekä maalipörssin yhdeksäs Barrie Coltsin Bryan Littlen ja Ottawa 67'sin Mark Mancarin kanssa. Reddox voitti Petesin sisäisen pistepörssin myös kevään 2005 pudotuspeleissä tehoilla 3+10=13. Kaudella 2005–2006 hän voitti 45 syötöllään joukkueen sisäisen runkosarjan syöttöpörssin. Reddox toimi Petesin varakapteenina ja voitti OHL:n mestaruuden keväällä 2006.

### Ammattilaisura

Kesäkuussa 2006 Reddox teki kolmivuotisen tulokassopimuksen Edmonton Oilersin kanssa. Hän pelasi ensimmäisen sopimuskautensa 2006–2007 kokonaan ECHL-joukkue Stockton Thunderissa. Toinen sopimuskausi 2007–2008 Reddoxilla kului AHL-joukkue Springfield Falconsissa, jonka kolmanneksi paras maalintekijä hän oli 16 osumallaan. Hän pelasi kauden aikana myös yhden NHL-ottelun. Reddox teki siellä debyyttinsä 7. joulukuuta 2007 St. Louis Bluesia vastaan ja sai ottelussa jääaikaa 5.55 minuuttia. Kolmannella sopimuskaudellaan 2008–2009 hän pelasi 46 NHL-ottelua tehoin 5+7=12. Reddox aloitti kautensa kuitenkin farmijoukkue Falconsissa, josta hänet nostettiin Oilersiin marraskuussa 2008. Reddox teki NHL-uransa avausmaalin heti toisessa NHL-ottelussaan 15. marraskuuta 2008 Colorado Avalanchea vastaan. Heinäkuussa 2009 hän teki vuoden mittaisen jatkosopimuksen Oilersin kanssa.

Kauden 2009–2010 Reddox pelasi suurimmaksi osaksi Falconsissa. Hän pelasi Oilersissa yhdeksän ottelua tehden kaksi syöttöpistettä, kunnes marraskuussa 2008 joukkue lainasi hänet Falconsiin, jossa Reddox pelasi koko loppukauden. Elokuussa 2010 hän teki jälleen vuoden mittaisen jatkosopimuksen Oilersin kanssa. Reddox pelasi yli puolet kaudesta 2010–2011 NHL:ssä ja teki 44 runkosarjaottelussa tehot 1+9=10.

Toukokuussa 2011 Reddox teki vapaana agenttina yksivuotisen sopimuksen Elitserienin nousijajoukkue Växjö Lakers HC:n kanssa. Tammikuussa 2012 hänen sopimustaan jatkettiin kahdella vuodella ja huhtikuussa 2014 jälleen saman verran kevääseen 2016 saakka. Kaudella 2014–2015 Reddox oli 21 osumallaan Lakersin toiseksi paras maalintekijä Robert Rosénin jälkeen ja sijoittui koko SHL:n maalipörssissä kuudenneksi. Hän voitti myös liigan alivoimaalipörssin viidellä osumallaan. Reddox voitti kauden päätteeksi Ruotsin-mestaruuden. Elokuussa 2015 hänen sopimustaan Lakersin kanssa jatkettiin kolmella vuodella kevääseen 2019 saakka.

Kaudeksi 2015–2016 Reddox nimettiin Lakersin kapteeniksi. Hän oli Mestarien liigassa joukkueen paras syöttäjä viidellä syöttöpisteellään.

### Maajoukkueura

Reddox edusti Kanadaa alle 18-vuotiaiden MM-kilpailuissa vuonna 2004, jolloin hän oli tehoilla 6+1=7 joukkueen paras pistemies ja turnauksen kolmanneksi paras maalintekijä. Reddox valittiin turnauksen tähdistökentälliseen.

Reddox edusti myös Kanadan A-maajoukkuetta Deutschland Cupissa vuonna 2014.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2001–2002 | Milton Merchants | OPJHL | 3 | 0 | 0 | 0 | 0 | – | – | – | – | – |
| 2002–2003 | Wellington Dukes | OPJHL | 45 | 32 | 32 | 64 | 29 | – | – | – | – | – |
|  | Peterborough Petes | OHL | 4 | 0 | 0 | 0 | 0 | – | – | – | – | – |
| 2003–2004 | Peterborough Petes | OHL | 68 | 31 | 33 | 64 | 22 | – | – | – | – | – |  |  |  |  |  |  | U18 | 7 | 6 | 1 | 7 | 6 | Ykköstähdistö |
| 2004–2005 | Peterborough Petes | OHL | 68 | 36 | 46 | 82 | 38 | 14 | 3 | 10 | 13 | 10 |
| 2005–2006 | Peterborough Petes | OHL | 68 | 19 | 45 | 64 | 74 | 19 | 5 | 9 | 14 | 20 |
|  | Peterborough Petes | M-Cup | – | – | – | – | – | 4 | 0 | 1 | 1 | 4 |
| 2006–2007 | Stockton Thunder | ECHL | 70 | 8 | 18 | 26 | 49 | 6 | 2 | 1 | 3 | 4 |
| 2007–2008 | Edmonton Oilers | NHL | 1 | 0 | 0 | 0 | 0 | – | – | – | – | – |
|  | Springfield Falcons | AHL | 65 | 16 | 28 | 44 | 48 | – | – | – | – | – |
| 2008–2009 | Edmonton Oilers | NHL | 46 | 5 | 7 | 12 | 10 | – | – | – | – | – |
|  | Springfield Falcons | AHL | 14 | 5 | 4 | 9 | 2 | – | – | – | – | – |
| 2009–2010 | Edmonton Oilers | NHL | 9 | 0 | 2 | 2 | 4 | – | – | – | – | – |
|  | Springfield Falcons | AHL | 70 | 18 | 17 | 35 | 24 | – | – | – | – | – |
| 2010–2011 | Edmonton Oilers | NHL | 44 | 1 | 9 | 10 | 20 | – | – | – | – | – |
|  | Oklahoma City Barons | AHL | 37 | 18 | 15 | 33 | 16 | – | – | – | – | – |
| 2011–2012 | Växjö Lakers HC | Elitserien | 55 | 11 | 17 | 28 | 32 | – | – | – | – | – |
| 2012–2013 | Växjö Lakers HC | Elitserien | 51 | 5 | 10 | 15 | 6 | – | – | – | – | – |
| 2013–2014 | Växjö Lakers HC | SHL | 51 | 8 | 11 | 19 | 20 | 12 | 1 | 2 | 3 | 4 |
| 2014–2015 | Växjö Lakers HC | SHL | 55 | 21 | 10 | 31 | 6 | 18 | 1 | 7 | 8 | 6 | Le Mat-pokalen |
| 2015–2016 | Växjö Lakers HC | SHL | 45 | 9 | 11 | 20 | 14 | 13 | 1 | 1 | 2 | 2 |
| 2016–2017 | Växjö Lakers HC | SHL | 41 | 7 | 6 | 13 | 6 | 5 | 0 | 0 | 0 | 4 |
| 2017–2018 | Växjö Lakers HC | SHL | 49 | 7 | 10 | 17 | 10 | 13 | 2 | 1 | 3 | 0 |
| 2018–2019 | Växjö Lakers HC | SHL | 39 | 4 | 3 | 7 | 12 | 7 | 1 | 0 | 1 | 2 |
| 8 kautta | yhteensä | Elitserien/SHL | 386 | 72 | 78 | 150 | 106 | 68 | 6 | 11 | 17 | 18 |
| 4 kautta | yhteensä | NHL | 100 | 6 | 18 | 24 | 34 | – | – | – | – | – |
| 4 kautta | yhteensä | AHL | 186 | 57 | 64 | 121 | 90 | – | – | – | – | – |

Lähteet
-------

* Liam Reddox The Internet Hockey Databasessa (englanniksi)
* Liam Reddox Legends of Hockey -sivustolla (englanniksi)
* Liam Reddox *Elite Prospects*. Everysport Media Group AB.  (englanniksi)

### Viitteet

1. ↑  Enestubbe, Daniel: Fler nordamerikaner till Växjö Lakers *smp.se*.  2.6.2011. Gota Media AB. Viitattu 3.10.2011. (ruotsiksi)
2. 1 2  Liam Reddox Legends of Hockey -sivustolla (englanniksi)
3. 1 2 3 4 5 6 7 8  Liam Reddox *Elite Prospects*. Everysport Media Group AB.  (englanniksi)
4. ↑  Tucker ties it for Avs in final seconds, scores decisive goal in SO *cssports.com*.  16.11.2008. CBS Interactive Inc. Viitattu 3.10.2011. (englanniksi)
5. ↑  Oilers sign Reddox and Potulny  29.7.2009. Edmonton Oilers. Viitattu 3.10.2011. (englanniksi)
6. ↑  Oilers recall O'Marra & McDonald; loan Reddox  26.11.2009. Edmonton Oilers. Viitattu 3.10.2011. (englanniksi)
7. ↑  Oilers re-sign left winger Reddox to one-year deal *TSN.ca*.  9.8.2010. The Sports Network.  Arkistoitu 11.10.2012. Viitattu 3.10.2011. (englanniksi)
8. ↑  Bodin, Uffe: Omarks kedjekamrat till Växjö *Hockeysverige.se*.  24.5.2011. NewsMe. Viitattu 3.10.2011. (ruotsiksi)
9. ↑  Johansson, Per: Reddox klar för två år *vaxjolakers.se*.  27.4.2012. Växjö Lakers Idrott AB. Viitattu 1.2.2015. (ruotsiksi)
10. ↑  Gustavsson, Jonas: Liam Reddox blir kvar i Växjö Lakers *vaxjolakers.se*.  14.4.2014. Växjö Lakers Idrott AB. Viitattu 1.2.2015. (ruotsiksi)
11. 1 2  Anderberg, Elisabeth: Liam Reddox ny kapten för Växjö Lakers *vaxjolakers.se*.  4.8.2015. Växjö Lakers Idrott AB. Viitattu 1.2.2015. (ruotsiksi)